Hofsaak oor afsonderingsregulasies: Uitspraak voorbehouDr. Nkosazana Dlamini-Zuma. (Foto: Jairus Mmutle/GCIS) Uitspraak word voorbehou in die regering se appèlaansoek teen ŉ vroeëre hofbevinding wat vlak 4 en vlak 3 van die afsonderingsregulasies irrasioneel en ongrondwetlik verklaar het. Nkosazana Dlamini-Zuma, minister van samewerkende regering en tradisionele sake, se aansoek is Woensdagoggend in die Pretoriase hooggeregshof aangehoor waarna regter Norman Davis gesê het uitspraak sal “binnekort”gelewer word. Adv. Wim Trengove SC, een van die land se beste advokate wat voorheen al pres. Cyril Ramaphosa in die hof verteenwoordig het, het namens die regering opgetree. Hy het vanoggend in die hof aangevoer dat die saak dwingende redes van openbare belang het en in ŉ hoër hof getoets moet word. Volgens Trengove behoort die hooggeregshof se vroeëre uitspraak in die hoogste hof van appèl getoets te word. EWN berig Davis het die minister en die drukgroep Liberty Fighters Network daarvan verseker dat hy die dringendheid van die saak besef en sy beslissing so spoedig moontlik elektronies aan hulle sal stuur. Liberty Fighters Network het die hofaansoek teen die regering ingedien om die afsonderingsregulasies ongeldig en ongrondwetlik te laat verklaar.